text: Mange p-bøder gav en god ide
  15 oktober 2010 kl. 12.36
  - Vi har altså fået en del parkeringsbøder her på det sidste. Det var blandt andet med til at give os idéen til at lave et energivenligt, rundt parkeringshus med elevator i midten til at transportere bilerne op og ned i.
  Sindig humor var der masser af, da elever fra Bygholm Landbrugsskole var samlet med elever fra andre af byens uddannelsesinstitutioner på Horsens Rådhus.
  
  1000 unge fandt på
  Anledningen var præmieuddelingen i forbindelse med afslutningen på Innovationsuge 41. 
  I en hel uge har ca. 1000 unge fra folkeskolens 10. klasser, ungdomsuddannelserne og de videregående uddannelser kæmpet en kort men intensiv kamp om at komme med de bedste idéer til et spændende byrum. I slutfasen dystede 12 hold om tre præmier og en tillægspræmie.
  
  Bonderøvene tilfredse
  Og bonderøvene fra Bygholm, som de selv kalder sig, var tilfredse, selvom de måtte se de tre hovedpræmier gå til deres kammerater fra andre uddannelsesinstitutioner. Selv fik de en tillægspræmie for deres Twisted Carpark, som de havde valgt at kalde p-huset.
  